Днес приемаме мостовете за даденост, но през Средновековието те били рядко срещани. В повечето случаи пътищата просто изчезвали в реката и се появявали отново от другата й страна. Ако хората имали късмет, те можели да преминат по няколко камъка, без да си намокрят краката. Но ако нямали никакъв късмет, там ги очаквал доста добре сложен мъжага, с когото понякога се налагало да се бият за правото да преминат.